ועדת החינוך, התרבות והספורט, כנסת 24, פרוטוקול מספר 183, 2022-06-29 11:51

שרן השכל: אני שמחה לפתוח את ועדת החינוך, התרבות והספורט של הכנסת.

שרן השכל: הדיון היום שאנחנו מקיימים הוא בעצם על מיזוג הצעות החוק, הצעת חוק הספורט (תיקון מס' 16) (הסדרת העיסוק באימון ספורט), התשפ"ב-2022, ומיזוגו עם הצעת חוק הספורט (תיקון – הסדרת העיסוק באימון ספורט), התשפ"ב-2022 (פ/3923/24), ועוד אחת שמספרה 3856/24, הצעת חוק מאוד חשובה.

שרן השכל: אני אתן קודם ליועצת המשפטית להציג את זה ולאחר מכן לחברת הכנסת יעל רון בן משה, יוזמת הצעת החוק.

תמי סלע: שלוש הצעות החוק הן בעצם זהות מבחינת התוכן.

תמי סלע: הן עוסקות בהסדרת העיסוק של אימון בספורט.

תמי סלע: המטרה היא גם להגביר את העיסוק בספורט, גם לתת אופק לקידום מאמנים.

תמי סלע: לא ניכנס לכל ההסדר עצמו כי כרגע אנחנו עוסקים במיזוג.

תמי סלע: המיזוג הוא לפי סעיף 84/ד לתקנון הכנסת, מיזוג בעצם שדורש גם אישור אחר כך של ועדת הכנסת מכיוון שמדובר בהצעת חוק ממשלתית שעברה בקריאה ראשונה, שרוצים למזג אותה עם הצעות חוק פרטיות שעברו בדיון מוקדם.

תמי סלע: זה אומר גם שככל שהמיזוג יאושר, הדיון בהמשך יהיה לפי הנוסח של הממשלתית שעברה בקריאה ראשונה.

תמי סלע: במקרה הזה באמת ההצעות זהות.

תמי סלע: זו המסגרת.

שרן השכל: בסדר גמור.

שרן השכל: אני נותנת את זכות הדיבור ליעל רון בן משה, על הצעת החוק הכול כך חשובה הזו.

שרן השכל: בבקשה.

יעל רון בן משה: אני מסכימה, אכן הצעת חוק מאוד חשובה שבאה להסדיר הן את מעמד המאמנים והן את השירות שאנחנו גם כבוגרים וגם ילדינו יקבלו בכל הקשור לעיסוק בספורט.

יעל רון בן משה: על מנת שלא לעכב את הליך החקיקה או המיזוג, אני לא ארחיב במילים ולא אפרט.

יעל רון בן משה: אני רק רוצה להודות לך, גבירתי היושבת-ראש, שהסכמת לשבץ את הדיון במיזוג הזה, עכשיו, לצוות הוועדה, המנהלת, היועצת המשפטית וכל הצוות.

יעל רון בן משה: זה לא מובן מאליו.

יעל רון בן משה: אני מעריכה את זה מאוד ואני בטוחה שאם נצליח לקדם את זה, אז גם הציבור ידע להעריך את זה.

יעל רון בן משה: לשר התרבות והספורט חילי טרופר, שהוא המנוע מאחורי הדבר הזה, ולחבר הכנסת מיקי זוהר שגם הוא הגיש הצעה זהה והוא שותף מלא למהלך הזה, ואני מקווה שנצליח לסיים אותו עוד היום.

שרן השכל: נהדר.

שרן השכל: תודה רבה, אכן הצעת חוק מאוד חשובה.

שרן השכל: אני רוצה להעלות להצבעה את ההצעה למיזוג.

שרן השכל: מי בעד?

שרן השכל: מי נגד?

שרן השכל: אושר

שרן השכל: ההצעה עברה פה אחד, כך אני קובעת, ואנחנו מעבירים את זה לוועדת הכנסת לאישורה.

שרן השכל: תודה רבה, הישיבה נעולה.